29. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 205 της 20/21 Μαρτ. 1974 (ΦΕΚ Α΄ 75) Περί μεταφοράς της Υπηρεσίας Εθνικού Τυπογραφείου εις το Υπουργείον Οικονομικών. Έχοντες υπ’ όψιν: 1)τας διατάξεις του άρθρ. 45, παρ. 1 του Ν.Δ. 175/73 «περί Υπουργικού Συμβουλίου και Υπουργείων», ως ετροποποιήθη και συνεπληρώθη δια του Ν.Δ. 267/74 «περί τροποποιήσεως και συμπληρώσεως της περί Υπουργικού Συμβουλίου και Υπουργείων νομοθεσίας», 2)την υπ’ αριθ. 196/1974 γνωμοδότησιν του Συμβουλίου Επικρατείας, προτάσει των Ημετέρων παρά τω Πρωθυπουργώ και επί των Οικονομικών Υπουργών, απεφασίσαμεν και διατάσσομεν: Άρθρ.1.-Μεταφέρεται εκ της Γενικής Διευθύνσεως Γραφείου Πρωθυπουργού, εις το Υπουργείον Οικονομικών (Γενικόν Λογιστήριον του Κράτους) η Υπηρεσία Εθνικού Τυπογραφείου, αι εις αυτήν ανήκουσαι, κατά τας περί ταύτης οικείας οργανικάς διατάξεις, θέσεις, ως και το εις ταύτας υπηρετούν, εφ’ οιαδήποτε σχέσει, μόνιμον ή επί συμβάσει προσωπικόν. Δια του άρθρ. 5 Ν.Δ. 216/1974 (τόμ. 1 σελ. 116,815) η Υπηρεσία Εθνικού Τυπογραφείου μετήχθη εις το Υπ. Προεδρίας Κυβερνήσεως. Προαγωγήν θέσεων του Εθν. Τυπογραφείου βλ. απόφ. 8113/1975 (τόμ. 1 σελ. 116,830). Άρθρ.2.-1.Αι υπό της παρ. 7 του άρθρ. 7 του Ν.Δ. 175/1973 (τόμ. 1 σελ. 84,05) προβλεπόμεναι αρμοδιότητες διακρατούνται υπέρ του Πρωθυπουργού. Επίσης, ο Πρωθυπουργός, δύναται να εξαρτά εκ προηγουμένης εγκρίσεως αυτού, την δια του Εθνικού Τυπογραφείου έκδοσιν και οιουδήποτε ετέρου κειμένου. 2.Κατά τα λοιπά, όπου της κειμένης νομοθεσίας αναφέρεται, εν σχέσει προς την Υπηρεσίαν Εθνικού Τυπογραφείου και το προσωπικόν εν γένει αυτού, «Γενική Διεύθυνσις Γραφείου Πρωθυπουργού» ή «Πρωθυπουργός» νοείται εφεξής το Υπουργείον Οικονομικών ή ο Υπουργός των Οικονομικών. Άρθρ.3.-Η ισχύς του παρόντος Π.Δ/τος, άρχεται από της δημοσιεύσεώς του δια της Εφημερίδος της Κυβερνήσεως. Εις τον Ημέτερον Υπουργόν παρά τω Πρωθυπουργώ, ανατίθεμεν την δημοσίευσιν και εκτέλεσιν του παρόντος. Βλ. και Β.Δ. 521/1972 (τόμ. 1 σελ. 102,749) περί μεταφοράς θέσεων εις την Υπηρεσιαν του Εθν. Τυπογραφείου. 